Quebec (perveensie)

Quebec (Fraans: Québec, Engels: Quebec) is een perveensie van Kannede mit as heufdstad Quebec. De inwoners van Quebec, de Québécois, numen de perveensie in et Fraans "le Québec", en de heufdstad "Québec". In meert 2016 had de perveensie omdebi'j 8.294.656 inwoners. Hoewel de stad Quebec de heufdstad is, is Montreal de grootste stad van disse perveensie. De naeme Quebec wodt uutspreuken as kebek of kwebek en komt van et woord kébec, dat "vernauwing van de revier" betekent in t Algonquin en wodde bruukt deur de Algonquin, Kri en Mikmak volker. Et gong hier over de Saint Lawrencerevier waor now de stad Quebec leit. Tael Fraans is de ienigste officiële tael van de perveensie. De Québécoisvariaant van et Fraans het her en der wat oolderwetsere kenmarken dan et Fraans dat in Fraankriek praot wodt, een veurbeeld is et in Fraankriek oolderwetse woord espérer dat waachten betekent, mar dat vandaegededag in Fraankriek mit attendre uutdrokt wodt. Veerder bin d'r ok aandere verschillen, bieveurbeeld in de fonologie, en een wat zuverdere woordeschat, et Québécois fin de semaine is in et Fraans week-end, Québécois traversier akkedeert mit et Fraanse ferryboat. Et dialekt van Montreal wodt joual nuumd. In Quebec wonen ok bi'jveurbeeld Haïtianen en meensken uut Fraanstaelig Afrika die heur eigen Fraanse taelvariaant mitneumen hebben. Rifferenties